b'\n_START_ARTICLE_\nSankt Ann\xc3\xa6 Kirke\n_START_PARAGRAPH_\nSankt Ann\xc3\xa6 Kirke er en katolsk kirke beliggende p\xc3\xa5 Amager med en n\xc3\xa6r relation til Sankt Ann\xc3\xa6 Skole (og tidligere ogs\xc3\xa5 til Sankt Elisabeths Hospital). Bygningen er tegnet af Sven Risom og opf\xc3\xb8rt 1936-1938 i en nationalromantisk stil. Gudstjenesterne foreg\xc3\xa5r fordelt hen over dagen p\xc3\xa5 henholdsvis dansk, polsk og engelsk._NEWLINE_Grundstenen til den nuv\xc3\xa6rende kirke blev lagt af biskop Josef Brems d. 19. november 1936. Konsekration fandt sted den 26. marts 1938 af samme biskop._NEWLINE_Byggesummen var ca. 350.000 kr., hvoraf 150.000 var indsamlede midler. Kirken m\xc3\xa5ler 29 meter i l\xc3\xa6ngden og 18 meter i bredden. Facadens to t\xc3\xa5rne er 24,5 m h\xc3\xb8je. Der er plads til 400 kirkeg\xc3\xa6ngere.'